Illum, il-ftehimiet kummerċjali u ta' investiment bejn l-UE u Singapore rċevew l-approvazzjoni tal-Parlament Ewropew. Il-Parlament ta wkoll l-approvazzjoni tiegħu għall-Ftehim ta' Sħubija u Kooperazzjoni. Dan huwa pass importanti lejn id-dħul fis-seħħ tagħhom, li jagħti spinta lir-relazzjonijiet ekonomiċi tal-UE u lill-kooperazzjoni ma' Singapore u jwassal għal preżenza akbar fir-reġjun tax-Xlokk tal-Asja li qed jikber b'rata mgħaġġla. Il-President tal-Kummissjoni Ewropea, Jean-Claude Juncker, qal: “L-approvazzjoni mill-Parlament Ewropew tal-ftehimiet kummerċjali u ta' investiment bejn l-UE u Singapore timmarka mument storiku. Dan huwa l-ewwel ftehim kummerċjali bilaterali tal-Unjoni Ewropea ma' pajjiż tax-Xlokk tal-Asja, element kostitwenti lejn relazzjoni eqreb bejn l-Ewropa u wieħed mill-aktar reġjuni dinamiċi fid-dinja. Qed noħolqu rabtiet ekonomiċi u politiċi eqreb ma' ħbieb u sħab li, bħalna, jemmnu f'kummerċ miftuħ, reċiproku u bbażat fuq ir-regoli. Dan huwa, għal darba oħra, ftehim ieħor innegozjat mill-Unjoni Ewropea li hu ta' benefiċċju għal kulħadd, ftehim li se joħloq opportunitajiet ġodda għall-produtturi Ewropej, għall-ħaddiema, għall-bdiewa u għall-konsumaturi, filwaqt li fl-istess ħin jippromwovi l-kooperazzjoni u l-multilateraliżmu.” Il-Kummissarju għall-Kummerċ Cecilia Malmström qalet: “Fi żminijiet ta' inċertezza neħtieġu ftehimiet bħal dawn aktar minn qatt qabel. Dawn se jgħinu lill-Ewropa u lil Singapore biex ikattru l-prosperità tagħhom, jagħtu spinta lill-kummerċ u jsaħħu relazzjoni li diġà hija essenzjali. Dawn il-ftehimiet se jkunu ta' benefiċċju għall-ħaddiema, għall-bdiewa, kif ukoll għall-kumpaniji żgħar u kbar fuq iż-żewġ naħat. Dawn jinkludu impenn qawwi lejn id-drittijiet tal-bniedem u tax-xogħol u lejn il-ħarsien tal-ambjent. Dan huwa sinjal ieħor li l-kummerċ globali miftuħ, ġust u bbażat fuq ir-regoli se jissokta.” Singapore huwa bil-qabda l-akbar sieħeb kummerċjali tal-UE fir-reġjun tax-Xlokk tal-Asja, b'kummerċ bilaterali totali ta' aktar minn €53 biljun f'beni u €51 f'servizzi. Aktar minn 10 000 kumpanija tal-UE huma stabbiliti f'Singapore u jużawha bħala ċentru li minnu jservu r-reġjun kollu tal-Paċifiku. Singapore huwa wkoll il-post ewlieni għall-investiment Ewropew fl-Asja, fejn l-investiment bejn iż-żewġ naħat kiber malajr fis-snin reċenti: it-titoli ta' investiment bilaterali kkombinati laħqu €344 biljun fl-2017. Skont il-ftehim kummerċjali, Singapore se jneħħi t-tariffi kollha li fadal fuq il-prodotti tal-UE u se jimpenja ruħu li ma jbiddilx l-aċċess attwali bla dazju għall-prodotti l-oħra kollha tal-UE. Il-ftehim jipprovdi wkoll opportunitajiet ġodda għall-fornituri tas-servizzi tal-UE, fost l-oħrajn f'setturi bħat-telekomunikazzjoni, is-servizzi ambjentali, l-inġinerija, l-informatika u t-trasport marittimu. Huwa se jagħmel ukoll l-ambjent tan-negozju aktar prevedibbli. Singapore qabel ukoll li jneħħi diversi ostakli għall-kummerċ li mhumiex tariffi f'setturi ewlenin, pereżempju billi jirrikonoxxi t-testijiet ta' sikurezza tal-UE għall-karozzi u bosta apparati elettroniċi jew billi jaċċetta tikketti li l-kumpaniji tal-UE jużaw għat-tessuti. Il-ftehim ta' protezzjoni tal-investiment bejn l-UE u Singapore se jiżgura livell għoli ta' protezzjoni tal-investiment, filwaqt li jissalvagwardja d-drittijiet tal-UE u ta' Singapore li jirregolaw u li jsegwu objettivi ta' politika pubblika bħal pereżempju l-protezzjoni tas-saħħa pubblika, is-sigurtà u l-ambjent. Il-ftehim se jissostitwixxi 12-il trattat bilaterali fuq l-investiment eżistenti bejn il-Membri tal-UE u Singapore biex jistabbilixxi qafas modern komuni għall-protezzjoni tal-investiment b'Sistema ta' Qorti tal-Investiment ibbilanċjata tajjeb għar-riżoluzzjoni ta' tilwim dwar l-investiment. B'dawn iż-żewġ ftehimiet, l-UE għamlet pass importanti lejn l-iffissar ta' standards għoljin u regoli għall-kummerċ u l-investimenti tagħha mar-reġjun tax-Xlokk tal-Asja li tant qiegħed jikber b'mod rapidu. Il-ftehimiet joffru opportunitajiet ekonomiċi enormi, filwaqt li jissalvagwardjaw bis-sħiħ is-servizzi pubbliċi u d-dritt tal-partijiet li jirregolaw. Il-ftehim kummerċjali jinkludi wkoll kapitolu komprensiv dwar il-kummerċ u l-iżvilupp sostenibbli li jistabbilixxi l-ogħla standards tax-xogħol, tas-sikurezza, tal-protezzjoni ambjentali u tal-konsumatur għall-kummerċ u l-investiment bejn il-partijiet; kif ukoll it-tisħiħ tal-azzjonijiet konġunti dwar l-iżvilupp sostenibbli u t-tibdil fil-klima. Ftehim ta' Sħubija u Kooperazzjoni Ir-Rappreżentant Għoli tal-UE għall-Affarijiet Barranin u l-Politika ta' Sigurtà u Viċi President tal-Kummissjoni, Federica Mogherini, qalet:“Il-vot tant pożittiv tal-lum fil-Parlament Ewropew huwa aħbar tajba għat-tisħiħ tar-relazzjonijiet tagħna ma' Singapore. Fid-dinja tal-lum għandek bżonn sħab u ħbieb tal-istess fehma. Il-ftehim il-ġdid tagħna se jippermettilna nibnu fuq dak li diġà għandna u li nagħmlu aktar flimkien biex nilħqu l-għanijiet komuni tagħna, kemm fuq l-aġenda bilaterali kif ukoll fl-indirizzar ta' sfidi globali.” Il-Ftehim ta' Sħubija u Kooperazzjoni jsaħħaħ ir-relazzjoni eżistenti bejn l-Unjoni Ewropea u Singapore u jibni fuq impenn komuni lejn il-multilateraliżmu u l-ordni internazzjonali bbażat fuq ir-regoli. Dan il-Ftehim se jipprovdi l-bażi għal impenn bilaterali aktar effettiv bejn l-UE u l-Istati Membri tagħha u Singapore billi jsaħħaħ id-djalogu politiku u jsaħħaħ il-kooperazzjoni f'firxa wiesgħa ta' oqsma li jinkludu l-iżvilupp sostenibbli, id-demokrazija u l-libertajiet fundamentali, il-ġustizzja, is-sigurtà, il-konnettività, ir-rabtiet bejn il-persuni, is-soċjetà tal-informazzjoni, l-edukazzjoni u l-iskambji kulturali kif ukoll l-impjiegi u l-affarijiet soċjali. Dan se jippermettilna li nintensifikaw il-kooperazzjoni xjentifika u teknoloġika f'oqsma bħall-enerġija, l-ambjent, il-ġlieda kontra t-tibdil fil-klima, il-protezzjoni tar-riżorsi naturali, il-bliet intelliġenti u t-trasport. Huwa se jsaħħaħ il-kooperazzjoni fir-rigward ta' sfidi globali, li fihom kemm Singapore kif ukoll l-UE għandhom rwol dejjem aktar importanti, u se jgħin biex dawn jiġu indirizzati b'mod aktar koerenti. In-negozjati għall-Ftehim ta' Sħubija u Kooperazzjoni bdew fl-2005, u r-Rappreżentant Għoli / il-Viċi President Federica Mogherini u l-kontroparti tagħha, il-Ministru tal-Affarijiet Barranin ta' Singapore, Vivian Balakrishnan, iffirmaw il-ftehim fil-marġni tas-Summit tal-ASEM tad-19 ta' Ottubru 2018. Il-Ftehim ta' Sħubija u Kooperazzjoni jeħtieġ li jiġi ratifikat mill-Istati Membri kollha tal-UE qabel ma jidħol fis-seħħ. Il-passi li jmiss L-UE u Singapore ffirmaw ftehimiet ta' kummerċ u ta' investiment fid-19 ta' Ottubru 2018. Wara l-votazzjoni tal-lum, il-ftehim kummerċjali mbagħad jista' jidħol fis-seħħ ladarba Singapore jikkonkludi l-proċeduri interni tiegħu u ż-żewġ naħat ilestu l-formalitajiet finali. Il-ftehim dwar il-protezzjoni tal-investiment għadu jeħtieġ li jiġi ratifikat mill-Istati Membri kollha tal-UE skont il-proċeduri nazzjonali tagħhom qabel ma jkun jista' jidħol fis-seħħ. Ladarba jidħlu fis-seħħ, il-ftehimiet se jkunu l-ewwel element kostitwenti ta' ftehim kummerċjali u ta' investiment futur bejn l-UE u r-reġjun tal-ASEAN kollu kemm hu. Għal Aktar Informazzjoni MEMO: L-elementi ewlenin tal-ftehimiet kummerċjali u ta' investiment bejn l-UE u Singapore Skedi informattivi tematiċi Mappa tal-kumpaniji tal-UE li jagħmlu negozju ma' Singapore Impatt tal-ftehim għal kull Stat Membru: l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, in-Netherlands, il-Polonja, il-Portugall, ir-Rumanija, is-Slovakkja, is-Slovenja, Spanja, l-Iżvezja, ir-Renju Unit L-istejjer tal-esportaturi Testi tal-ftehimiet kummerċjali u ta' investiment Aktar riżorsi dwar il-ftehimiet bejn l-UE u Singapore Sit web tad-Delegazzjoni tal-UE għal Singapore Skeda informattiva dwar ir-relazzjonijiet UE-ASEAN